b'\n_START_ARTICLE_\nRegiunea Capitalei Bruxelles\n_START_SECTION_\nIdentitate\n_START_PARAGRAPH_\nPe teritoriul regiunii Bruxelles se folosesc oficial dou\xc4\x83 limbi: franceza (90%) \xc8\x99i neerlandeza (10%). Din punct de vedere istoric, regiunea Bruxelles-ului apar\xc8\x9bine sp\xc4\x83\xc8\x9biului neerlandofon, franceza fiind vorbit\xc4\x83 \xc3\xaen mod sistematic doar dup\xc4\x83 stabilirea capitalei belgiene aici. \xc3\x8en 1915, ora\xc8\x99ul avea 20% de francofoni, acest procentaj cresc\xc3\xa2nd la 85% \xc3\xaen 1975. Dialectul regional vorbit tradi\xc8\x9bional este brusselara, un dialect neerlandofon cu puternice influen\xc8\x9be franceze. Vorbitorii dialectului sunt din ce \xc3\xaen ce mai pu\xc8\x9bini \xc3\xaen detrimentul celor dou\xc4\x83 limbi oficiale ale regiunii. _NEWLINE_\xc3\x8encep\xc3\xa2nd cu 1989, locuitorii regiunii Bruxelles \xc3\xae\xc8\x99i aleg propriul consiliu regional. \xc3\x8en ultimii zeci de ani o polemic\xc4\x83 fr\xc4\x83m\xc3\xa2nt\xc4\x83 lumea politic\xc4\x83 belgian\xc4\x83, cea a statutului arondismentului electoral \xc8\x99i judiciar Bruxelles-Halle-Vilvoorde. Partidele politice flamande au cerut ca partea din Flandra al acestui arondisment s\xc4\x83 fie separat\xc4\x83 \xc8\x99i organizat\xc4\x83 asemenea celorlalte arondismente belgiene.\n_START_SECTION_\nCircula\xc8\x9bie \xc8\x99i transport\n_START_PARAGRAPH_\nSocietatea de Transport Intercomunal Bruxelles opereaz\xc4\x83 metroul din Bruxelles \xc8\x99i o re\xc8\x9bea de linii de  autobuz \xc8\x99i tramvai, dar se ocup\xc4\x83 \xc8\x99i de administra\xc8\x9bia drumurilor \xc3\xaen cele 19 comune care alc\xc4\x83tuiesc regiunea. Societ\xc4\x83\xc8\x9bile de transport flamand\xc4\x83 De Lijn \xc8\x99i valon\xc4\x83 TEC asigur\xc4\x83 leg\xc4\x83turi rutiere cu celelalte regiuni ale Belgiei. Societatea Na\xc8\x9bional\xc4\x83 de C\xc4\x83i ferate Belgian\xc4\x83 asigr\xc4\x83 leg\xc4\x83turi feroviare cu majoritatea localit\xc4\x83\xc8\x9bilor importante belgiene iar o serie de servicii feroviare interna\xc8\x9bionale, Thalys, Eurostar, TGV, ICE, asigur\xc4\x83 leg\xc4\x83turi cu marile ora\xc8\x99e din apropierea Belgiei. Regiunea este de asemnea deservit\xc4\x83 de dou\xc4\x83 aeroporturi, Aeroportul Interna\xc8\x9bional Bruxelles Zaventem \xc8\x99i Aeroportul Charleroi Bruxelles Sud.\n_START_SECTION_\nEvul Mediu \xc8\x99i Ducatul Brabantului\n_START_PARAGRAPH_\nDeja \xc3\xaen Evul Mediu, Bruxellesul era un ora\xc8\x99 cunoscut, ce a \xc3\xaenflorit \xc3\xaen perioada Ducatului Brabantului. Capitala ducatului era ora\xc8\x99ul Louvain, \xc3\xaentre cele dou\xc4\x83 ora\xc8\x99e ap\xc4\x83r\xc3\xa2nd astfel o rivalitate. La sf\xc3\xa2r\xc8\x99itul domina\xc8\x9biei austriece, nobilimea \xc8\x99i burghezimea din Brabant se mut\xc4\x83 treptat la Bruxelles.\n_START_SECTION_\nBruxelles, ora\xc8\x99 belgian\n_START_PARAGRAPH_\nLa na\xc8\x99terea Belgiei, \xc3\xaen 1830, ora\xc8\x99ul era populat de flamanzii autohtoni, dar \xc8\x99i de valoni, germanofoni, precum \xc8\x99i de francofoni de origine parizian\xc4\x83. Valonii s-au instalat la Bruxelles ca muncitori, iar parizienii erau refugia\xc8\x9bi din urma revolu\xc8\x9biei franceze. Puterea era controlat\xc4\x83 de burghezia \xc8\x99i de nobilimea din Brabant. Doar aceste categorii aveau drept de vot, \xc8\x99i se preocupau de o unificare na\xc8\x9bional\xc4\x83 for\xc8\x9bat\xc4\x83, bazat\xc4\x83 pe unilingvism francofon, conform acelei concep\xc8\x9bii filosofico-politice de origine francez\xc4\x83 conform c\xc4\x83reia fiecare na\xc8\x9biune ar fi trebuit s\xc4\x83 vorbeasc\xc4\x83 o singur\xc4\x83 limb\xc4\x83. \xc3\x8en secolul al XIX-lea Bruxelles a cunoscut o dezvoltare industrial\xc4\x83, care a dus la sporirea num\xc4\x83rului locuitorilor de origine valon\xc4\x83. \xc3\x8en acela\xc8\x99i timp, localnicii erau obliga\xc8\x9bi s\xc4\x83 vorbeasc\xc4\x83 franceza. Astfel, \xc3\xaen secolul al XX-lea num\xc4\x83rul francofonilor a dep\xc4\x83\xc8\x99it num\xc4\x83rul vorbitorilor de idiomuri brusselare \xc8\x99i flamande. Datorit\xc4\x83 industriei, ora\xc8\x99ul Bruxelles s-a extins \xc8\x99i a acaparat unele comune din jurul s\xc4\x83u. Din aceast\xc4\x83 cauz\xc4\x83 \xc8\x99i datorit\xc4\x83 convie\xc8\x9burii \xc3\xaentre popula\xc8\x9bia originar\xc4\x83 flamand\xc4\x83 \xc8\x99i muncitorii valoni, noua popula\xc8\x9bie mixt\xc4\x83 a comunelor dimprejurul ora\xc8\x99ului a dezvoltat o identitate regional\xc4\x83 proprie.\n_START_SECTION_\nFederalizare\n_START_PARAGRAPH_\nOdat\xc4\x83 cu apari\xc8\x9bia mi\xc8\x99c\xc4\x83rilor de federalizare a Belgiei, datorit\xc4\x83 disputei asupra statutului capitalei, a fost format\xc4\x83 Regiunea Capitalei Bruxelles, la zece ani dup\xc4\x83 organizarea Valoniei \xc8\x99i a Flandrei. Ambele comunit\xc4\x83\xc8\x9bi au revendicat \xc8\x99i continu\xc4\x83 s\xc4\x83 revendice regiunea, aceste disensiuni contribuind la formarea unei identit\xc4\x83\xc8\x9bi unitare a regiunii, o enclav\xc4\x83 \xc3\xaen mijlocul Flandrei.\n_START_SECTION_\nConducere\n_START_PARAGRAPH_\nCompunerea Parlamentului Regional 2004-2009:\n_START_SECTION_\nFinan\xc8\x9barea regional\xc4\x83\n_START_PARAGRAPH_\nFina\xc8\x9barea autorit\xc4\x83\xc8\x9bilor regionale din Bruxelles e un punct de controvers\xc4\x83. Anumi\xc8\x9bi politicieni francofoni sunt de p\xc4\x83rere c\xc4\x83 regiunea ar trebui s\xc4\x83 ob\xc8\x9bin\xc4\x83 cel pu\xc8\x9bin ni\xc8\x99te mijloace suplimentare de finan\xc8\x9bare, datorit\xc4\x83 celor aproape 100.000 de persoane ce apar\xc8\x9bin de cel\xc4\x83lalte dou\xc4\x83 regiuni, dar care muncesc \xc3\xaen regiunea Bruxelles, \xc8\x99i care nu pl\xc4\x83tesc impozit regiunii \xc3\xaen care muncesc. Al\xc8\x9bii sunt de p\xc4\x83rere c\xc4\x83 regiunea este oricum finan\xc8\x9bat\xc4\x83 cu 44% mai bine dec\xc3\xa2t celelalte regiuni, dar problema const\xc4\x83 \xc3\xaentr-un num\xc4\x83r prea mare de autorit\xc4\x83\xc8\x9bi: 19 comune, un dublu de autorit\xc4\x83\xc8\x9bi, pe criteriu lingvistic, etc.'